SA’ner skermsweef van Everest afPierre Carter van Suid-Afrika skermsweef op 15 Mei 2022 van Everest af (Foto: AFP Photo/Courtesy of Pierre Carter) ŉ Suid-Afrikaanse valskermswewer het die eerste wettige vlug van Everest gemaak, het ŉ organiseerder van die ekspedisie Dinsdag gesê. Dit baan die weg vir “klim-en-vlieg” avonturiers op die wêreld se hoogste berg. Pierre Carter (55) het verlede week op ŉ hoogte van byna 8 000 m van die berg afgespring en oor die Himalajagebergte gesweef terwyl ander bergklimmers te voet moes afklim. Carter het ŉ topspoed van 80 km/h gehaal en dit het hom slegs 20 minute geneem om naby Gorakshep op ŉ hoogte van 5 164 meter te land. “Dit was ŉ pragtige vlug. Bo die wolke, deur die wolke, en dan af grond toe,” het Carter aan AFP gesê. Weersomstandighede het Carter ontmoedig om al die pad tot by die piek van Everest se 8 849 meter te klim voor sy vlug in die middel van die dag van die South Col-rif. “Sodra mens in die lug is, is dit alles relatief,” sê Carter. “Maar die afspring is altyd moeiliker hoe hoër mens is. Mens se tuig wil nie altyd so maklik sweef nie.” Die Suid-Afrikaanse valskermswewer Pierre Carter tydens ŉ onderhoud in Katmandu (23 Mei 2022) (Foto: Prakash Mathema/AFP) Carter het as tiener begin klim en het gou in valskermsweef begin belangstel. Sedert 2005 het hy al van vyf van die hoogste pieke op die onderskeie vastelande afgespring. Hy het by Elbroes in Rusland begin. Hy het in 2016 die piek van Denali in Alaska bereik, maar het nie toestemming ontvang om te skermsweef nie. Sy volgende teiken is Mount Vinson in Antarktika. Daar was nog net drie vlugte van Everest – almal sonder permitte van die regering. Die Franse bergklimmer en vlieënier Jean-Marc Boivin was die eerste persoon wat in 1988 met ŉ skermsweeftuig van Everest gespring het. ŉ Franse paartjie het in 2001 ŉ tandemvlug onderneem en ŉ dekade later het twee bergklimmers van Nepal die vlug onderneem. “Dit is die eerste keer dat Nepal ŉ permit uitgereik het,” het Dawa Steven van Asian Trekking aan AFP gesê. Hy sê nog klimmers sal na verwagting die volgende seisoen in Carter se spore volg, nou dat die owerhede in Nepal ŉ bereidwilligheid getoon het om vlugte van die Himalajas toe te laat. “Talle bergklimmers is ook valskermswewers en die idee om op te klim en af te vlieg word al hoe meer gewild. Owerhede beskou dit as ŉ moontlike hupstoot vir Nepal se toerismebedryf, veral ná Covid-19.” Die land het sy bergpieke eers verlede jaar weer oopgemaak vir bergklimmers ná die pandemie die bedryf in 2020 tot stilstand gedwing het. ŉ Seldsame periode van goeie weersomstandighede het reeds honderde bergklimmers en gidse die geleentheid gebied om Everest se piek te bereik sedert ŉ span bergklimmers van Nepal die roete op 7 Mei geopen het. Minstens drie klimmers, ŉ Rus en twee persone van Nepal, is reeds dood sedert die nuwe seisoen begin het.